悲二子聯句
作者：蘇舜欽
朝代：宋

paragraphs: 有客自遠方，來以二字說。
穆子病疾初，家事巨細缺。
鄰人苦其求，醫師久以决。
案杯小大空，布被旁午裂。
餘喘尚能鼓，老憤知已結。
目凄望羊泓，髭斷反蝟茁。
憂酸繫餘生，嗥嘑留永訣。
語妻後日計，書策未可徹。
教子勤誦讀，時命不復說。
吾屬何流離，眾人方草竊。
凌子久道路，十口著羈紲。
拾稆重江間，正值大饑節。
既無裹飯交，疾走繼粗糲。
又無執飲人，及時沃枯竭。
惜哉損天命，痛焉在親絰。
帝胡生爾身，世復稱其傑。
胸伏氣萬丈，腸貯怨百折。
艱難汨風波，顦顇墮霜雪。
久僕勤龍鍾，弱女癡蹩躠。
文隨寒餓空，道與煙燄滅。
魂兮竟何歸，去矣不得別。
中府豈無財，莫濟醫藥切。
太倉豈無粟，莫解腹腸熱。
天子聖在上，海內清欲澈。
伊人胡不官，既死安得活。
朝青與暮紫，神喜天不軋。
昂車與怒馬，門滿道不絕。
之子苟閒廁，斯民迺饕餮。
高亢世弗親，方嚴鬼所掣。
敢言才足珍，寧免否來齧。
思潛淚輒抽，慘舊面成耋。
舉目此牢落，側身今鄙媟。
箴言耳空虛，險論口卼臲。
作詩告石梁，聊以慰寒骨。